Julkisasiamiehen ratkaisuehdotus Léger 29 päivänä toukokuuta 1997. - Euroopan yhteisöjen komissio vastaan Espanjan kuningaskunta. - Jäsenyysvelvoitteiden noudattamatta jättäminen - EY:n perustamissopimuksen 5 artikla ja Euroopan yhteisöjen virkamiehiin sovellettavien henkilöstösääntöjen liitteessä VIII olevan 11 artiklan 2 kohta - Yhteisöjen eläkejärjestelmään kuuluvien virkamiesten eläkeoikeuksien siirtoa koskevien tarpeellisten toimenpiteiden laiminlyönti. - Asia C-52/96.



Oikeustapauskokoelma 1997 sivu I-04637



Julkisasiamiehen ratkaisuehdotukset

1 Käsiteltävänä olevassa EY:n perustamissopimuksen 169 artiklan nojalla nostetussa kanteessaan komissio väittää, että Espanjan kuningaskunta ei ole noudattanut Euroopan yhteisöjen virkamiehiin sovellettavien henkilöstösääntöjen(1) liitteessä VIII olevan 11 artiklan 2 kohdan ja EY:n perustamissopimuksen 5 artiklan mukaisia velvoitteitaan, koska se ei ole antanut tarpeellisia kansallisia säännöksiä sen turvaamiseksi, että yhteisöjen toimielimien virkamiehet voivat siirtää oikeutensa vanhuuseläkkeeseen yhteisöjen eläkejärjestelmään. Komissio vaatii lisäksi, että Espanjan hallitus velvoitetaan korvaamaan oikeudenkäyntikulut.

2 Henkilöstösääntöjen liitteessä VIII olevan 11 artiklan 2 kohdassa(2) säädetään seuraavaa:

"Virkamiehellä, joka siirtyy yhteisöjen palvelukseen sen jälkeen kun hän

- on eronnut tehtävistään hallintoelimessä, kansallisessa järjestössä tai kansainvälisessä järjestössä,

tai

- lopettanut toimintansa palkattuna työntekijänä tai itsenäisenä ammatinharjoittajana,

on mahdollisuus vakinaistamisensa yhteydessä maksaa yhteisöille edellä mainittuja tehtäviä hoitaessaan saamiensa vanhuuseläkeoikeuksien vakuutusmatemaattinen arvo tai kiinteällä korolla laskettu arvo.

Tällöin toimielin, jonka palveluksessa virkamies on, määrittää niiden palvelusvuosien lukumäärän, joka aiemman palvelusajan osalta otetaan huomioon sen omassa eläkejärjestelmässä, ottaen huomioon virkamiehen palkkaluokan vakinaistettaessa sekä vanhuuseläkkeen vakuutusmatemaattisen arvon tai kiinteällä korolla lasketun arvon."

3 Henkilöstösäännöt ovat "kaikilta osiltaan velvoittavia ja sellaisenaan sovellettavissa kaikissa jäsenvaltioissa"(3). Ne ovat siis olleet voimassa Espanjassa 1.1.1986 alkaen(4). Alan teknisyyden vuoksi henkilöstösääntöjen liitteessä VIII olevan 11 artiklan 2 kohdassa vahvistetun velvoitteen noudattaminen edellyttää perustamissopimuksen 5 artiklan mukaisesti, että jäsenvaltiot toteuttavat aiheelliset erityistoimenpiteet sen täytäntöönpanemiseksi.(5)

4 Espanjan kuningaskunta antoi joitakin säännöksiä riidanalaisen määräyksen täytäntöönpanemiseksi sisäisessä oikeusjärjestyksessään, esimerkiksi valtion palveluksessa olleiden eläkejärjestelmästä(6) annettiin 27.5.1987 tältä osin muutettu laki.

5 Espanjan hallitus myönsi, ettei laki ollut riittävä kyseisen siirtojärjestelmän toiminnan turvaamiseksi, ja esitti vuodesta 1989 alkaen komissiolle useita asetusehdotuksia yksityiskohtaisempien säännösten vahvistamiseksi.

6 Komissio lähetti 27.10.1992 Espanjan kuningaskunnalle virallisen huomautuksen perustamissopimuksen 169 artiklan mukaisesti, koska asetukset olivat jääneet ehdotuksiksi.

7 Koska huomautukseen ei saatu virallista vastausta, komissio lähetti 13.12.1993 perustellun lausunnon henkilöstösääntöjen liitteessä VIII olevan 11 artiklan 2 kohdan täytäntöönpanemisen edellyttämien kansallisten toimenpiteiden laiminlyönnistä.

8 Espanjan viranomaiset eivät antaneet virallista vastausta perusteltuun lausuntoon huolimatta siitä, että komissio ja nämä viranomaiset pitivät jatkuvasti yhteyttä Espanjan lainsäädännön muuttamiseksi sisällöltään yhteisön oikeutta vastaavaksi.

9 Komissio nosti 21.2.1996 kanteen yhteisöjen tuomioistuimessa todettuaan, että henkilöstösääntöjen liitteessä VIII olevan 11 artiklan 2 kohdan soveltamisasetusta ei ollut annettu.

10 Espanjan kuningaskunta katsoo sosiaaliturva-ala ja sen olemassa olevien käytäntöjen monimuotoisuus huomioon ottaen noudattaneensa mainitun säännöksen sisältämää velvoitetta, koska Espanjan viranomaiset ovat komissioon jatkuvasti yhteyttä pitäen toteuttaneet kaikki asianmukaiset toimenpiteet voidakseen mahdollisimman nopeasti ratkaista asiaa koskevat kysymykset. Se ei kuitenkaan myönnä laiminlyöneensä perustamissopimuksen 5 artiklan mukaisten aiheellisten yleis- tai erityistoimenpiteiden toteuttamista riidanalaisen määräyksen täytäntöönpanemiseksi 1.1.1986 alkaen.(7)

11 On siis todettava, että Espanjan hallitus on jättänyt noudattamatta henkilöstösääntöjen liitteessä VIII olevan 11 artiklan 2 kohdan ja perustamissopimuksen 5 artiklan mukaisia velvoitteitaan.

12 Yhteisöjen tuomioistuimen vakiintuneen oikeuskäytännön mukaan jäsenvaltio ei voi vedota sisäisen oikeusjärjestyksensä voimassa oleviin säännöksiin, vallitseviin käytäntöihin tai nykytilaan perustellakseen yhteisön asetukseen perustuvien velvoitteidensa laiminlyöntiä.(8)

13 Näin ollen komission kanne on hyväksyttävä.

Ratkaisuehdotus

14 Edellä esitetyn perusteella ehdotan, että yhteisöjen tuomioistuin toteaa, että Espanjan kuningaskunta ei ole noudattanut Euroopan yhteisöjen virkamiehiin sovellettavien henkilöstösääntöjen liitteessä VIII olevan 11 artiklan 2 kohdan ja EY:n perustamissopimuksen 5 artiklan mukaisia velvoitteitaan, koska se ei ole antanut tarpeellisia lakeja, asetuksia ja hallinnollisia määräyksiä sen turvaamiseksi, että toimielimien virkamiehet voivat siirtää oikeutensa vanhuuseläkkeeseen yhteisöjen eläkejärjestelmään. Lisäksi Espanjan hallitus pitäisi yhteisöjen tuomioistuimen työjärjestyksen 69 artiklan 2 kohdan mukaisesti velvoittaa korvaamaan oikeudenkäyntikulut.

(1) - Euroopan yhteisöjen virkamiehiin sovellettavien henkilöstösääntöjen ja näiden yhteisöjen muuta henkilöstöä koskevien palvelussuhteen ehtojen vahvistamisesta sekä yhteisöjen virkamiehiin tilapäisesti sovellettavien erityisten toimenpiteiden laatimisesta 29 päivänä helmikuuta 1968 annettu neuvoston asetus (ETY, Euratom, EHTY) N:o 259/68 (EYVL L 56, s. 1), sellaisena kuin se on muutettuna Euroopan yhteisöjen virkamiehiin sovellettavien henkilöstösääntöjen muuttamisesta 2 päivänä maaliskuuta 1992 annetulla neuvoston asetuksella (ETY, Euratom, EHTY) N:o 571/92 (EYVL L 62, s. 1, jäljempänä henkilöstösäännöt).

(2) - Riidanalainen säännös.

(3) - Ks. mm. asia 137/80, komissio v. Belgia, tuomio 20.10.1981 (Kok. 1981, s. 2393, 7 kohta).

(4) - Eli päivästä, jolloin Espanjan kuningaskunta liittyi Euroopan yhteisöihin.

(5) - Em. asia komissio v. Belgia, tuomion 9 kohta.

(6) - Kanteen ranskankielinen versio, s. 3.

(7) - Vastine.

(8) - Em. asia komissio v. Belgia, tuomion 17 kohta.